የቻይና ኢኮኖሚ ዕድገት አዝጋሚ መሆን ለአፍሪካ ሥጋት መሆኑ መገለጹ የተጋነነ ነው ተባለ
ከአፍሪካ ጋር እጅግ ጠንካራ የሚባል የኢኮኖሚ ትስስር ያላት ቻይና እ.ኤ.አ. ከ2015 ጀምሮ እያዘገመ በመጣው የኢኮኖሚ ዕድገት ሳቢያ፣ ለአፍሪካ አገሮች ሥጋት መሆኑ በምዕራባውያን ሚዲያ የሚሰራጨው ዘገባ መጋነን እንደማይገባው ተገለጸ፡፡በቻይና ሕዝባዊት ሪፐብሊክ ተልዕኮ ለአፍሪካ ኅብረት አምባሳደር ኩዋንግ ዌይለን፣ የካቲት 23 ቀን 2008 ዓ.ም. በሸራተን አዲስ በተሰናዳው የቻይና አፍሪካ የሁለትዮሽ የምክክር መድረክ ላይ እንደተገለጸው፣ የቻይና አዝጋሚ የኢኮኖሚ ዕድገት ለአፍሪካ ይህን ያህል ሥጋት ሆኖ መታየት የለበትም፡፡ ‹‹እርግጥ ነው ቻይና ከጥቂት ዓመታት ወዲህ ከነበራት ፈጣን የኢኮኖሚ ዕድገት ተገታለች፡፡ ይህም ደግሞ ተፈጥሮአዊ ነው፡፡ ከአፍሪካ ጋር ባለን ጠንካራ ግንኙነት ግን ሊፈጠር የሚችለው ችግር መጋነን አይገባውም፤›› ሲሉ ለኢትዮጵያውያንና ለመላው አፍሪካውያን መልዕክታቸውን ያስተላለፉት አምባሳደሩ፣ የተወሰኑ የአፍሪካ አገሮች ባለው ሁኔታ ሥጋት እንዳደረባቸው አልደበቁም፡፡እያዘገመ ያለው የቻይና ኢኮኖሚ ዕድገት በምዕራባውያኑ ሚዲያ ሲዘገብ በርካታ መላምቶችን መሠረት ያደረገ ቢሆንም አምባሳደሩ ለሪፖርተር እንደገለጹት፣ ይኼ ሁኔታ በድንገት የተፈጠረ አለመሆኑንና መጪውን ጊዜ ታሳቢ ያደረገ የኢኮኖሚ መዋቅር እንዲፈጠር በመታቀዱ ነው፡፡ እ.ኤ.አ. ከ2015 ጀምሮ ከ6.9 በላይ ዕድገት ያላሳየው የቻይና ኢኮኖሚ በቢሊዮን ከሚቆጠረው ሕዝቧ መካከል ሚሊዮኖችን በአስቸጋሪ የኑሮ ሒደት ውስጥ እንዲዘፈቁ ማድረጉ እየተዘገበ ይገኛል፡፡ በዚህም ምክንያት በመጪዎቹ ጥቂት ዓመታት አገሪቱ ከሁለት ሚሊዮን በላይ የሥራ ዕድሎችን እንደምታጥፍና ለወጪ ቅነሳው ትኩረት እንደምትሰጥ እየተገለጸ ነው፡፡በኢትዮጵያ በርካታ ኢንቨስትመንቶች እያካሄደች የምትገኘው ቻይና ከትልልቅ የመሠረተ ልማት ግንባታዎች በተጨማሪ፣ በሪል ስቴትና በሌሎች ግንባታዎች ሰፊ ድርሻ  ያላት መሆኑን የሚጠቁሙ ባለሙያዎች፣ አሁን ያለው የአገሪቱ ኢኮኖሚያዊ መቀዛቀዝ በእነዚህ ኢንቨስትመንቶች ላይ ተፅዕኖ እንዳያሳድር ሥጋት እንደገባቸው ይጠቁማሉ፡፡ኦክስፋም ባዘጋጀው በዚህ የሁለትዮሽ የምክክር መድረክ ላይ እነዚህን መሰል ሐሳቦች የተንፀባረቁ ቢሆንም አምባሳደሩ ግን፣ ‹‹በአፍሪካ ላይ የሚመጣው ተፅዕኖ እንደሚወራው ሊጋነን አይችልም፡፡ ይህ ማለት በቢሊዮን ዶላር የሚገመተው የሁለቱ ወገኖች የንግድና ኢንቨስትመንት ትስስር ጥላ አያጠላበትም ማለት ነው፤›› ሲሉም ጠቁመዋል፡፡ ‹‹ምናልባት በዚህ ረገድ የሚፈጠር ክፍተት ካለም ሌሎች አጋሮች ሊሞሉት ይችላሉ፤›› በማለት ቻይና በብቸኝነት የተቆጣጠረችው ግዙፍ ገበያ የምዕራባውያኑን ቀልብ ሊስብ እንደሚችል ተናግረዋል፡፡